Padež (svinec, srebro) in Sitarjevec (svinec, srebro, barij, živo srebro) sta nekdanja rudnika, ki v sebi skrivata bogato rudarsko in naravno kulturno dediščino, ki jo med drugim predstavljajo tudi poldragi kamni in kristali ter z železom bogate limonitne obloge. Tudi te najdbe so inspirirale oblikovalce lučk – kresničk. Iz odkritij različnih vzporednih projektov v okviru krovnega Virtual Mine projekta so udeleženci sedaj začeli razvijati uporabne izdelke. Iz poldragih kamnov se oblikuje nakit, iz limonitnega pigmenta so v izdelavi barve za umetniško slikanje, z železom bogata rudniška voda pa je primerna za čimžo, ki okrepi odtenke pobarvanih tekstilij z naravnimi barvili.